CELEX: 32017R0573
Language: ro
Date: 2016-06-06 00:00:00
Title: Regulamentul delegat (UE) 2017/573 al Comisiei din 6 iunie 2016 de completare a Directivei 2014/65/UE a Parlamentului European și a Consiliului privind piețele instrumentelor financiare în ceea ce privește standardele tehnice de reglementare referitoare la cerințele de asigurare a unor servicii de colocare și a unor structuri de taxare echitabile și nediscriminatorii (Text cu relevanță pentru SEE. )

31.3.2017   
            
            
               RO
            
            
               Jurnalul Oficial al Uniunii Europene
            
            
               L 87/145
            
         REGULAMENTUL DELEGAT (UE) 2017/573 AL COMISIEI
   din 6 iunie 2016
   de completare a Directivei 2014/65/UE a Parlamentului European și a Consiliului privind piețele instrumentelor financiare în ceea ce privește standardele tehnice de reglementare referitoare la cerințele de asigurare a unor servicii de colocare și a unor structuri de taxare echitabile și nediscriminatorii
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2014/65/UE a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE (1), în special articolul 48 alineatul (12) litera (d),
   întrucât:
   
               (1)
            
            
               Este important să se adopte standarde tehnice de reglementare detaliate pentru a identifica în mod clar condițiile în care colocarea și structurile de taxare utilizate de locurile de tranzacționare pot fi considerate echitabile și nediscriminatorii.
            
         
               (2)
            
            
               Directiva 2014/65/UE extinde cerințele referitoare la colocare și structurile de taxare la sistemele multilaterale de tranzacționare și la sistemele organizate de tranzacționare. Prin urmare, este important să se asigure includerea acestor locuri de tranzacționare în domeniul de aplicare al prezentului regulament.
            
         
               (3)
            
            
               În vederea asigurării unor condiții armonizate, ar trebui să se aplice cerințe comune tuturor tipurilor de servicii de colocare și locurilor de tranzacționare care își organizează propriile centre de date sau care utilizează centrele de date deținute sau gestionate de terți.
            
         
               (4)
            
            
               Locurile de tranzacționare ar trebui să aibă capacitatea de a-și stabili politica comercială în ceea ce privește colocarea și de a stabili tipurile de participanți la piață cărora doresc să le acorde acces la aceste servicii, cu condiția ca politica lor comercială să se bazeze pe criterii obiective, transparente și nediscriminatorii. Locurile de tranzacționare nu ar trebui să aibă obligația de a-și extinde capacitățile de colocare dincolo de limitele instalațiilor disponibile în materie de spațiu, de putere electrică, de răcire sau de tip similar și ar trebui să aibă libertatea de a decide dacă să își extindă sau nu spațiul de colocare.
            
         
               (5)
            
            
               Serviciile de colocare și structurile de taxare echitabile și nediscriminatorii necesită un grad suficient de transparență pentru asigurarea faptului că obligațiile prevăzute în Directiva 2014/65/UE nu sunt eludate. Prin urmare, locurile de tranzacționare ar trebui să utilizeze criterii obiective atunci când stabilesc reduceri, stimulente și măsuri de descurajare.
            
         
               (6)
            
            
               Ar trebui să se interzică structurile de taxare care contribuie la apariția unor condiții de natură să perturbe stabilitatea pieței prin încurajarea tranzacționării intensive și care pot conduce la o tensiune a infrastructurilor pieței. Prin urmare, reducerile acordate în funcție de volum ar trebui să fie autorizate cu condiția ca, în calitate de scheme de diferențiere a prețurilor, să se bazeze pe volumul total de tranzacționare, pe numărul total de tranzacții sau pe taxele de tranzacționare cumulate generate de un singur membru în cazul cărora se efectuează la preț redus doar tranzacțiile marginale executate după atingerea pragului.
            
         
               (7)
            
            
               Din motive de coerență și pentru a se asigura buna funcționare a piețelor financiare, este necesar ca dispozițiile prevăzute în prezentul regulament și dispozițiile naționale conexe de transpunere a Directivei 2014/65/UE să se aplice de la aceeași dată.
            
         
               (8)
            
            
               Prezentul regulament se bazează pe proiectele de standarde tehnice de reglementare transmise Comisiei de Autoritatea Europeană pentru Valori Mobiliare și Piețe.
            
         
               (9)
            
            
               Autoritatea Europeană pentru Valori Mobiliare și Piețe a efectuat consultări publice deschise cu privire la proiectele de standarde tehnice de reglementare pe care se bazează prezentul regulament, a analizat costurile și beneficiile potențiale aferente și a solicitat avizul Grupului părților interesate din domeniul valorilor mobiliare și piețelor, instituit în conformitate cu articolul 37 din Regulamentul (UE) nr. 1095/2010 al Parlamentului European și al Consiliului (2),
            
         ADOPTĂ PREZENTUL REGULAMENT:
   Articolul 1
   Servicii de colocare echitabile și nediscriminatorii
   (1)   Locurile de tranzacționare care furnizează servicii de colocare asigură, în limitele instalațiilor disponibile în materie de spațiu, de putere electrică, de răcire sau de tip similar, faptul că aceste servicii sunt furnizate într-un mod echitabil și nediscriminatoriu, astfel cum se prevede la alineatele (2), (3) și (4) în ceea ce privește următoarele:
   
               (a)
            
            
               centrele de date pe care le dețin și le gestionează;
            
         
               (b)
            
            
               centrele de date pe care le dețin și care sunt gestionate de un terț selectat de către acestea;
            
         
               (c)
            
            
               centrele de date pe care le dețin și care sunt gestionate de un terț cu care locul de tranzacționare are un acord de externalizare pentru organizarea infrastructurii sale de execuție, precum și a accesului de proximitate la această infrastructură;
            
         
               (d)
            
            
               serviciile de hosting de proximitate deținute și gestionate de un terț care are un acord contractual cu un loc de tranzacționare.
            
         (2)   Locurile de tranzacționare acordă tuturor utilizatorilor care s-au abonat la aceleași servicii de colocare acces la rețeaua lor în aceleași condiții, inclusiv în ceea ce privește spațiul, puterea electrică, răcirea, lungimea cablului, accesul la date, conectivitatea la piață, tehnologia, asistența tehnică și tipurile de mesaje.
   (3)   Locurile de tranzacționare iau toate măsurile rezonabile pentru a monitoriza toate conexiunile și măsurătorile de latență în vederea asigurării tratamentului nediscriminatoriu al tuturor utilizatorilor serviciilor de colocare cu același tip de acces de latență.
   (4)   Locurile de tranzacționare pun la dispoziție servicii de colocare individuale, fără nicio obligație de a achiziționa servicii grupate.
   Articolul 2
   Transparența în furnizarea serviciilor de colocare
   Locurile de tranzacționare publică pe site-urile lor web următoarele informații cu privire la serviciile de colocare pe care le furnizează:
   
               (a)
            
            
               o listă a serviciilor furnizate, oferind informații cu privire la spațiu, putere electrică, răcire, lungime a cablului, acces la date, conectivitate la piață, tehnologie, asistență tehnică, tipuri de mesaje, telecomunicații, precum și cu privire la alte produse și servicii conexe;
            
         
               (b)
            
            
               structura de taxare pentru fiecare serviciu, astfel cum se prevede la articolul 3 alineatul (2);
            
         
               (c)
            
            
               condițiile de acces la servicii, inclusiv cerințele informatice și mecanismele operaționale;
            
         
               (d)
            
            
               diferitele tipuri de latență de acces disponibile;
            
         
               (e)
            
            
               procedura de alocare a spațiului de colocare;
            
         
               (f)
            
            
               cerințele privind furnizorii terți de servicii de colocare, dacă este cazul.
            
         Articolul 3
   Taxe echitabile și nediscriminatorii
   (1)   Locurile de tranzacționare percep aceleași taxe și oferă aceleași condiții tuturor utilizatorilor aceluiași tip de servicii pe baza unor criterii obiective. Locurile de tranzacționare stabilesc structuri de taxare diferite pentru același tip de servicii numai în cazul în care aceste structuri de taxare se bazează pe criterii nediscriminatorii, măsurabile și obiective referitoare la:
   
               (a)
            
            
               volumul total tranzacționat, numărul de tranzacții sau taxele de tranzacționare cumulate;
            
         
               (b)
            
            
               serviciile sau pachetele de servicii furnizate de locul de tranzacționare;
            
         
               (c)
            
            
               gama și tipurile de servicii solicitate;
            
         
               (d)
            
            
               furnizarea de lichidități în conformitate cu articolul 48 alineatul (2) din Directiva 2014/65/UE sau în calitate de formator de piață, astfel cum este acesta definit la articolul 4 alineatul (1) punctul 7 din Directiva 2014/65/UE.
            
         (2)   Locurile de tranzacționare se asigură că structura lor de taxare este suficient de detaliată pentru a permite utilizatorilor să anticipeze taxele care trebuie plătite pe baza a cel puțin următoarelor elemente:
   
               (a)
            
            
               servicii care sunt furnizate contra cost, inclusiv activitatea care va declanșa perceperea taxei;
            
         
               (b)
            
            
               taxa pentru fiecare serviciu, precizând dacă aceasta este fixă sau variabilă;
            
         
               (c)
            
            
               reducerile, stimulentele sau măsurile de descurajare.
            
         (3)   Locurile de tranzacționare pun la dispoziție servicii individuale, fără ca acestea să fie grupate cu alte servicii.
   Articolul 4
   Transparența structurilor de taxare
   Locurile de tranzacționare publică pe site-ul lor web, într-un singur document cuprinzător și accesibil publicului, criteriile obiective pentru stabilirea taxelor și a structurilor lor de taxare, precum și a celorlalte condiții prevăzute la articolul 3, împreună cu taxele de execuție, taxele auxiliare, reducerile, stimulentele și măsurile de descurajare.
   Articolul 5
   Structuri de taxare interzise
   Locurile de tranzacționare nu oferă membrilor, participanților sau clienților lor o structură de taxare în cadrul căreia, odată ce au depășit un anumit prag, toate tranzacțiile lor beneficiază de o taxă mai redusă pentru o perioadă determinată, inclusiv tranzacțiile care au fost executate înainte de atingerea pragului respectiv.
   Articolul 6
   Intrare în vigoare
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Se aplică de la 3 ianuarie 2018.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 6 iunie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 173, 12.6.2014, p. 349.
   
      (2)  Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea europeană pentru valori mobiliare și piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (JO L 331, 15.12.2010, p. 84).